दूए, जित्तो आपूं ब वैश्‍नो दा भगत हा ते राजा मंडलीक दा पच्याला हा। जोजां ने ओह्‌दे थान्ना पर आइयै ओह्‌दे कोला माफी मंगी लेई ही। इस करी जोजां दे डरें जित्तो ने ग्रां छोड़ी दित्ता हा एह् आखना ठीक नेईं। पं.शुकदेव शास्त्री दी तपेदिक्क आली गल्ल बी बड़ी ओपरी सेही हुंदी ऐ। एह् गल्ल बिल्कुज मन-घड़ते ऐ। ते ग्हार जनेही सुन्दर, ठंडी प्हाड़ी जगह गी छोड़ियै, शामाचक्क-पंजौड़ जनेह् गर्म मदानी अलाके च कुड़ी गी लेई जाने च तुक केह्‌ही ? अस जानने आं जे जित्तो ने जेठ-हाड़ म्हीनै गै ग्हार ग्रां थमां एह् हिजरत कीती ही। श्री शुकदेव शास्त्री बी शामाचक्क पुज्जने पर बूआ कौड़ी दी बमारी दी गल्ल आई-गेई करियै, जित्तो दे बाह्‌ने-राह्‌ने आस्तै कुतै जिमीं प्राप्त करने दी गल्लै गी गै अग्गे चलान लगी पौंदे न। इस करी जित्तो दी लोकगाथा (कारका) च चित्रत ब्योरा गै ज्यादा तर्क-संगत बी ऐ ते साढ़े लोकनायक दी जीवन-गाथा कन्ने मेल बी खंदा ऐ। प्रो.गौरी शंकर होरें बी इस्सै गल्ला दा समर्थन कीता ऐ। हुन संर्घश दी दिशा बदली गेई ही। जित्तो दी चाची जोजां ने जत्तो कन्ने अपने टाकरे दे पैह‌्ले मोर्चे पर हार मन्नी लेई ही। उसी सेही होई गेआ हा जे तैंतरें-मैंतरें दे गैबी अलस्तरें कन्ने ओह् जित्तो कन्ने लड़ी नेईं सकदी। सै उसने अपने मूढ़, डिरगे सत्तें पुत्तरें गी हथ्यार बनाइयै एह् लड़ाई लड़ने दा इक नमां मनसूबा बनाया:-